
De mai bine de zece zile am părăsit România (http://dantomozei.ro/2024/07/30/romania-sub-asediu-in- 


descompunere/? 

luând cu mine experienţe acumulate vreme de trei săptămâni, în țara aflată sub asediul imposturii, 
agresivității resimțţite la nivelul străzii, a haosului administrativ, medical, educaţional. Factorul din urmă 
este cutremurător, câtă vreme elevii analfabeți, corigenți și repetenţi au ajuns să primească burse de 
merit! 


Fie şi numai acest argument arată că România se află sub conducerea unor imbecili care, prin decizii 
administrative, prin evenimente și experimente socio-cultural-economice, distrug; absolut orice urmă de 
reală identitate națională, de ierarhie pe baza valorii şi meritocraţiei. 


Au fost trei săptămâni în care am vizitat multe locuri și am discutat cu diverşi oameni, de la țărani din 
Bărăganul ars de Soare, la moţii din Munţii Apuseni, de la cadre medicale şi didactice din mediul rural, 
la cadre universitare din diverse oraşe. România este sub asediul consumului de stupefiante, încă de la 
nivelul educaţiei generale! Nu se întâmplă nimic în mod real și cu efecte vizibile. 


Observând strada în diverse orașe şi comune, observând zonele din vârf de munte, din discuţiile cu 
diverşi oameni, am regăsit România într-un proces alert de depopulare rurală, de haotică aglomerare 
urbană, de colonizare controlată cu străini lipsiţi de contact cu Europa. În aceste condiţii, fără o 
intervenţie decisivă, se va ajunge la o înlocuire populaţională, cu efecte ușor de prevăzut: românii vor 
deveni minoritari etnici și cultural în, posibil, propria ţară. 


Insist, România se află sub asediul imposturii și trădării acceptate şi impuse de guvernare. In aceste 
condiţii, loialitatea față de Ţară nu are cum să crească pe trădare. Pe fondul imposturii și complicității 
celor care încă gândesc lucid, sclerozarea accelerată a societății românești se produce prin importul de 


modele străine până la intoxicarea, anularea și pierderea constiinței naționale. 


Depopularea și repopularea cu alogeni este un fenomen sesizabil, cu precădere în marile oraşe din 
România. 


Tranziţia internă, din Sud şi Est spre vestul ţării este încheiată. Milioanele de români care au plecat în 
Europa sau aiurea sunt înlocuite de asiatici şi africani cu un bagaj cultural, social şi religios 
incompatibile cu tradiţiile şi cultura noastră. 


Cu rare excepţii, oriunde am ajuns în România, am observat o administrație locală și națională în 
bătaie de joc, în dispreț pentru oameni, dar pusă pe jaf, prin intermediul proiectelor inutile, 
exagerate, consumatoare de milioane și milioane de euro. 


Din București, până în sudul ţării, drumurile sunt încadrate de garduri fără justificare, de milioane de 
stâlpi reflectorizanţi plantați pe mijlocul trotuarelor oricum înguste, pe care astfel nu mai poți merge 
având un copil în cărucior. 


Infrastructururile rutieră, feroviară şi aeriană din România sunt o rușine a secolului XXI. Cine vrea să 
cunoască România este suficient să ajungă în Gara de Nord sau Aeroportul Otopeni. Sunt două dintre 
potile de intrare în România mizerabilă, împuţită, cu o faună umană generatoare de teamă. 


Costurile serviciilor și produselor în Aeroportul Otopeni frizează cele mai scumpe zone ale lumii, iar 
dacă vorbim despre serviciile oferit de companiile de taxi (cele oficiale) din Bucureşti mai bine ... 
fugi! 


Guvernul, Ministerul Transporturilor și cel de Interne de la București patronează un jaf şi o golăneală 
generalizate, în care cuvântul de ordine este: incapacitatea! 

Blocajul simultan pe Valea Oltului, Valea Prahovei şi Transfăgărășan (pentru că se filma o reclamă!!!) mi- 
au demonstrat, încă odată, disprețul guvernanţilor de la toate nivelurile. 


Revin asupra educaţiei din România. De la carte, la sport, de la bunul simţ, la sănătate. 


Generaţiile de copii din România sunt educate în agresivitate, în isterie, în lipsă de performanţă, în 
comoditate și un limbaj care trece cu mult dincolo de mahala. 


Am aflat că, în România, elevi corijenți şi repetenți primesc bursă din partea statului, pe baza unui 
procent alocat pe școli și pe clase! Elevi cu media 3 şi 4 ajung să primească bani de la stat, cu titlul de 
bursă de studii! Abia de acum se vor vedea rezultatele proiectului imbecil “România educată”, proiect 
care anulează orice stimul de performanţă. 


Pe aceeași idee, am aflat că evaluările și notele elevilor au fost trecute la secret, pentru ca nu cumva să 
se ştie că unul este de zece, altul imbecil, iar cel din urmă să se simtă ... nefericit! Ce nenorocire de 
sistem este acesta? 


De asemenea, am văzut copii care își umileau părinţii, dar şi oameni maturi care duceau un dialog 
exclusiv la nivel de înjurături, pe un ton isteric, la limita agresivităţii fizice. 


Nu în ultimul rând, majoritatea copiilor şi tinerilor din România sunt supraponderali în raport cu 
vârsta, ceea ce înseamnă că ora de sport a dispărut, că hrana și programul de odihnă sunt de proastă 
calitate, dar mai ales că nimeni nu se mai ocupă în mod real și responsabil de ei. Pe acest fond, 


majoritatea copiilor observați au o predispoziţie la isterie, la răspuns agresiv, tocmai ca model 
promovat şi încurajat de cei maturi, necum temperat şi limitat. 


Dacă am vorbit de isterie, principalul factor generator de isterie este mass media, aici incluzând şi o serie 
de programe ale postului national de radio (RRA). Există la RRA o emisiune cu titlul “Vatra luminoasă” 
în care realizatorul este promotorul mojiciei, rasismului și proastei superiorități încât am fost pus în 
situația de a închide radioul maşinii. Asta pentru că, în afara zonelor urbane, singurul post de radio care 
mai poate fi ascultat este postul public. Nu este rolul nimănui din RRA să jignească și umilească, să 
manifeste proaste superiorități, nici chiar în raport cu pasionaţii de manele şi alte stiluri muzicale. 


La rândul lor, televiziunile de ştiri sunt principală sursă de dezinformare, de manipulare și încurajare a 
distopiei generalizate, în care sunt promovați și protejaţi liderii de la Bucureşti, Bruxelles și Washington, 
adică exact cei care asigură o bună parte din bugetarea acestora. 


Când am părăsit România, în 2010, era obligatoriu să asculți şi să prezinți punctul de vedere, 
argumentat, al tuturor părților vizate. 


In 2024, în gravul dezechilibru generalizat a rămas o singură regulă valabilă: să nu te atingi de guvern, 
de minoritățile consonante și de partenerii strategici. Despre ceilalţi se poate spune orice, se poate 
decupa și inventa orice tip de realitate, cât mai negativă, cât mai departe de adevăr și context. 


In aceste condiţii, interesele cui slujesc cei care conduc România? 


Şcoala este distrusă, infrastrustura este o glumă proastă, turismul este o aventură, serviciile medicale 
sunt un noroc pentru cine are bani şi cunoștințe, pentru că inclusiv medicina privată a devenit o 
loterie, protecţia pe stradă este risc pe cont propriu, iar sistemul financiar-bancar jaf naţional protejat 
de stat. Nimic nu funcţionează decent. Nimeni nu mai răspunde pentru nimic. 


Cei care doresc să facă o afacere vorbesc despre un sistem în care statul, adică Guvernul şi autoritățile 
locale, se comportă abuziv și selectiv, cu o reglementare excesivă care loveşte tot mai adânc în cei care 
sunt onești. La aceasta se adaugă mâna de lucru tot mai prost instruită și puțin dispusă la muncă, tot ca 
efect al sistemului educațional pus pe butuci, care stimulează lenea și imecilitatea, dar sensibil și cu 
pretenţii incompatibile cu o reală piață a muncii. 


In mod evident, România, adio dar rămân cu tine! 


România este ţara din UE și NATO în care ai nevoie de extrem de mulți bani ca să trăiești decent la 
nivelul secolului XXI, nivel pe care îl atinge, probabil, minoritatea conectată la sistemul bugetar. Unul 
sistem supradimensionat, incapabil să realizeze digitalizarea, una funcțională, care să ducă la 
simplificarea nu la complicarea și aglomerarea procedurilor administrative. 


România este grav bolnavă, este condusă de impostori, de lideri absolut nepregătiţi să conducă o 
scară de bloc, necum un guvern sau o țară îmbălsămată în afișe şi mesaje electorale cu și despre 
nivelul de imbecilitate al celor care vor, dar sunt impotenti. Iar peste toate, sunt lipsiţi de minima 
fărâmă de demnitate personală și naţională. 


Dacă eşti responsabil în fața României, dacă vrei să nu te doară România ... nu te uita la detalii, priveşte 
peste absolut orice, altfel ajungi la nebuni. 


Din păcate, România a ajuns o ţară ca un ospiciu, în care românii au pierdut reperele şi unde o serie de 
demențţi scăpaţi de controlul psihologic și psihiatric impun moda fustițelor la bărbaţi, în spaţiul public. 


În condiţiile în care preşedintele României trădează și vinde ţara pentru un interes personal, în care 
premierul este analfabet funcţional, în care partenerul-lider de coaliţie este în descompunere morală 
afişată pe toate drumurile ţării, unde opoziţia este fie vândută total intereselor străine, fie isteric- 
patriotardă, cine și cum să mai gândească și să aplice un proiect care să salveze România de la 
descompunere? 


5 comentarii la “România sub asediu, în descompunere” 


Mihnea Trandafir pe iulie 31, 2024 la 6:54 pm a spus: 
Şi spun asta fără să fi citit integral, ci doar părţile pe care le-am văzut importante 


Mihnea Trandafir pe iulie 31, 2024 la 9:23 pm a spus: 
Instinctele sălbatice au fost exploatate la maxim, plus prostia. 
Si când spun asta, mă gândesc la scrierile lui Pavel Coruţ 


Snake pe iulie 31, 2024 la 9:54 pm a spus: 
A existat masă suficientă. Cum e poporul, așa sunt conducătorii. Cu mici excepții. 


Mihnea Trandafir pe iulie 31, 2024 la 9:55 pm a spus: 
Ştiţi la ce m-am gândit recent? 


Snake pe august 1, 2024 la 12:47 am a spus: 
Nu. 

